Vážený pacient,

bolo u Vás vyslovené podozrenie na malígnu hypertermiu. Preto si, prosím, pozorne prečítajte nasledujúce informácie.

Malígna hypertermia (ďalej aj ako „MH“) je vzácne dedičné ochorenie, prejavujúce sa závažnými životohrozujúcimi príznakmi v prípade, že bol pacient vystavený niektorým liekom, ktoré sa využívajú počas celkovej anestézie. Jedná sa o prchavé inhalačné anestetiká a sukcinylcholín, ktoré sa používajú pri celkovej anestézii. Podstatou reakcie je abnormálne zvýšenie koncentrácie vápnikových iónov vsvalových bunkách**,** ktorá vedie k silnému sťahu svaloviny s uvoľnením veľkého množstva tepelnej energie a následne k závažným poruchám metabolizmu, ktoré môžu skončiť úmrtím.

V bežnom živote náchylnosť na malígnu hypertermiu zvyčajne nepredstavuje problém. Niektorí pacienti môžu mať horúčku, či tmavý moč s neobvyklými bolesťami a opuchom svalov po námahe, ďalší môžu trpieť nejakou formou svalovej slabosti, inokedy je súčasťou iných nervovosvalových ochorení. Ojedinele sa môže v strese, či v prípade infekcie vyskytnúť obzvlášť vysoká horúčka.

Dobrou správou je, že aj pacientom , ktorí majú náchylnosť k MH dokážeme poskytnúť bezpečnú anestéziu, a to predovšetkým v prípade, že o tomto riziku vieme. Navyše je na trhu dostupný liek, ktorý dokáže už rozbehnutú reakciu zastaviť (Dantrolen).

Vzhľadom k tomu, že sa jedná o ochorenie, ktoré je spôsobené mutáciami na niektorých génoch, prenáša sa toto ochorenie aj na potomkov. Až polovica potomkov môže byť náchylných k MH.

Aktuálne dokážeme až u 40% pacientov túto diagnózu potvrdiť, či vylúčiť len na základe genetického vyšetrenia. U pacientov s nejasným genetickým vyšetrením dokáže jednoznačne ochorenie diagnostikovať len tzv. svalový in vitro kontrakčný test.

Vážený pacient, vzhľadom k horeuvedenému Vás až do ukončenia diagnostiky prosíme, aby ste **v prípade akéhokoľvek výkonu, ktorý má byť realizovaný v celkovej anestézii , vopred informovali Vášho anestéziológa, že u Vás bolo vyslovené podozrenie na náchylnosť k malígnej hypertermii.**

Na základe tejto informácie Vám anestéziológ ponúkne a realizuje taký typ anestézie, ktorá bude z hľadiska ohrozenia malígnou hypertermiou pre Vás bezpečná. Zároveň Vás žiadame, aby ste o Vašom podozrení na MH informovali aj svojich pokrvných príbuzných.

V prípade, že by ste textu plne nerozumeli, alebo potrebujete doplňujúce informácie, neváhajte sa spýtať Vášho anestéziológa, alebo nás kontaktujte na e-mailovej adrese:

slavka.hanuljakova@fmed.uniba.sk , adam.zilik@ru.unb.sk, iveta.gasparova@ru.unb.sk.

V .............................................. dňa ...........................

....................................................... ...............................................................

podpis a odtlačok pečiatky lekára podpis pacienta (prípadne zákonného zástupcu)

(anestéziológ)